Сегѡ̀ ра́ди, ѽ ча́до возлю́бленное! имѣ́яй благода́тію хрс̑то́воюєсте́ственный ра́зумъ, сіѐ всегда́шнее размышле́ніе, и поуче́ніе благо́е всегда̀ въ себѣ̀ хранѝ, не ѿ забве́нія губи́тельнагѡ покрыва́емь, нижѐ возбраня́емь ѿ уны́нія творя́щагѡ у́мъ су́етнымъ, и уклоня́ющагѡ ѿ жи́зни илѝ ѿ невѣ́жества, вины̀ всѣ́хъ ѕѡ́лъ по́мысломъ помрача́емь, илѝ ѿ нерадѣ́нія всеѕло́бнагѡ прельща́емь, ни ѿ сла́сти плотскі́я ѿвлека́емь, ни ѿ чревобѣ́сія побѣжда́емь, ни ѿ по́хоти умо́мъ плѣня́емь, и сосложе́ніемъ пѡ́мыслъ блу́дныхъ ѡскверне́ніе въ себѣ̀ производя̀, ни ѿ гнѣ́ва ражда́ющагѡ братоненавидѣ́ніе побѣжда́емь, и милосе́рдія ра́ди и подъ̑ предло́гомъ ѻкая́ннымъ ѡпеча́луя, и ѡпеча́луемь, и приводя̀ на па́мять лука̂выя по́мыслы на бли́жняго, ѿ чи́стыя ко бг҃у моли́твы уклоня́яся, и умо́мъ плѣня́емь, и ѕвѣ́рскимъ по́мысломъ єдиноду́шнаго бра́та подзира́я, и безслове́снымъ плотска́гѡ мудрова́нія нра́вомъ въ со́вѣсти связу́емь, и лука́вымъ духа́мъ, ѝмже повину́лся, въ наказа́ніе предае́мь до вре́мене, до́ндеже ѿвсю́ду вознедоумѣ́въ у́мъ, и ѿ печа́ли и уны́нія поглоще́нъ бы́въ, и предспѣ́яніе, є́же по бз҃ѣ предвари́тельными вины̂ погуби́въ, па́ки начне́тъ воспріима́ти со мно́гимъ смире́ніемъ нача́ло путѝ спасе́нія: и мно́гѡ потруди́вся въ моли́твахъ и всено́щныхъ бдѣ́ніяхъ, разрѣши́въ вины̂ смире́ніемъ и исповѣ́даніемъ бг҃у и бли́жнему, та́кѡ начина́етъ па́ки истрезвля́тися, и просвѣще́ніемъ ра́зума єѵг̑льскагѡ, бж҃іею бл҃года́тію просвѣща́емь, позна́етъ, что̀ не преда́вый себѐ соверше́ннѣ на кре́стъ мудрова́ніемъ смире́ннымъ и уничиже́ннымъ, и не пове́ргій себѐ подъ̑ всѣ́ми, є́же попира́тися и уничижа́тися и презира́тися, и ѡби́диму бы́ти, и ѻсмѣва́ему и поруга́ему, и сія̂ вся̂ съ ра́достію гдс̑а ра́ди терпѣ́ти, не ѿмщева́ющій ѿню́дъ человѣ́ческой сла́вѣ, илѝ че́сти, илѝ похвалѣ̀, илѝ сла́сти я́стія илѝ питія̀, илѝ ѡдѣя́нія, хрістіа́нинъ и́стиненъ бы́ти не мо́жетъ